Carsten Hansen (S), 1999-10-29:
Jeg skal give dem alle tre nogle ord med på vejen, men belægge mine ord i forhold til dem.
Det drejer sig om en ny andelsboligtype, det drejer sig om en forlængelse af en samtidig aftrapning af særstøtte til visse ungdomsboliger og en ophævelse af kvoten på servicearealtilskud til eksisterende boliger.
Med hensyn til en ny andelsboligtype var jeg faktisk glad ved her på vores partis og regeringens vegne at kunne være med til at foreslå en ny andelsboligtype, som der ingen direkte offentlig støtte er til, men der er lidt støtte til sikring af ydelsen. Jeg ser det som et supplement til de eksisterende boligtyper, og formålet er at kunne skabe en bredere vifte af forskellige boligtyper og også at kunne blande forskellige boformer, så vi ikke får ene ældre- og på anden vis ghettoer, og imødekomme en stærk interesse fra en stadigt stigende velstillet ældre del af befolkningen for at kunne differentiere boligmassen, og også for at kunne få det træk i boligmassen, der jo vil være, når nogle af deres boliger bliver ledige, hvis de går over i sådan en ordning.
Jeg vil også understrege, at det er en frivillig ordning
for kommunerne.
Det er set ud fra ønsket om at kunne tilpasse boligforsyningen til lokale boligbehov, og hvor jeg synes, der er en klar sammenhæng mellem beslutningskompetencen og det økonomiske ansvar.
Lovforslaget indeholder et forslag om en indberetningsordning, der sikrer, at by- og boligministeren følger udviklingen i byggeaktiviteten, så man kan regulere, hvis det skulle blive nødvendigt.
Jeg vil understrege, at vi også fra vores side gerne vil følge det nøje og se, hvordan det udvikler sig.
Det tror jeg er vigtigt, når vi indfører en helt ny boligform, som jo er en blanding af forskellige boligformer.
Vi vil altså følge det nøje.
Det er et lille, positivt forslag, som vil bidrage til mangfoldigheden i vores boligmasse.
Det næste element er forlængelse af en samtidig aftrapningsordning af særstøtte til visse ungdomsboliger, populært kaldet § 99-ordningen.
Det er nok et emne, der bliver lidt mere debat og politisk røre om.
Det drejer sig om huslejetilskuddet, det drejer sig om udsættelse af betaling
af særlige kriselån og henstand med betaling af renter
Hvis man kigger på, hvad de 16.000 ungdomsboliger, det drejer sig om, får i støtte i gennemsnit, ser man, at det er 130 kr. pr. lejemål.
Det varierer i gennemsnit mellem 7 og 17 pct.
Når jeg siger »gennemsnit«, dækker det over nogle store forskelle, men det er i gennemsnit.
Loven var oprindelig fremsat og vedtaget i 1984, og ordningen er faktisk blevet forlænget fire gange.
Jeg vil også understrege, at den nuværende ordning udløber ved udgangen af det her studieår, 1999-2000, og man må sige, at det er et forholdsvis stort volumen med meget små tilskud, vi her taler om.
En undersøgelse fra Kommunernes Revisionsinstitut viser også, at det kun vil betyde mindre huslejestigninger, og at bortfald af støtten vil betyde, at den såkaldte slutleje vil ligge under eller stort set på samme niveau som i de nybyggede ungdomsboliger.
Jeg tror, det er vigtigt at sige, at her betyder det samlet set en del penge.
Men samtidig med, at det betyder meget lidt for den enkelte, og vi er også tilfredse med den gode aftrapningsordning, der også tager hensyn til de svageste af lejerne på området, er der en dispensationsordning, som betyder, at der er lidt elastik i forhold til de allerhårdest ramte boliger.
Der er også nogle muligheder i de eksisterende boligstøttelove, og samtidig har de boliger, der ligger i det almennyttige regi, faktisk nogle muligheder for også at få støtte via Dispensationsfonden eller via Landsbyggefonden.
Alt i alt må jeg sige, at det er en ordentlig og reel aftrapningsordning af små tilskud, som faktisk kun giver lidt i forhold til de store finanser, og vi tager hensyn til de svageste.
Om ophævelse af kvoten for serviceareal til eksisterende ældreboliger skal jeg sige, at det er et forslag, vi går ind for.
Det giver en lille smule mere fleksibilitet for kommunerne og lidt mindre administration ovre i By- og Boligministeriet.
Og det er jo ikke så ringe endda.